ב"ה. תדפיס מקונטרס "מהותו של יום" על עניני עבודת ימי

שמיני עצרת ושמחת תורה

### 

איתא במדרש: ראויה הייתה העצרת של חג שתהא רחוקה חמישים יום כנגד העצרת של פסח, אלא עצרת של חג ע"י שהן יוצאים מן הקיץ לחורף לית ביומיהו דייזלון וייתון.

משל למה הדבר דומה? למלך שהיו לו בנות הרבה מהן נשואות במקום קרוב ומהן נשואות למקום רחוק. יום אחד באו כולם לשאול שלום המלך אביהם. אמר המלך: אלו שנשואות במקום קרוב, אית בעונתה למיזל ולמיתי. ואלין שנשואות במקום רחוק, לית בעונתה ליזיל ולמיתי, אלא עד דאינון כלהון אצלי הכא, נעבד כלן חד יום טב, ונחדי עמן.

כך עצרת של פסח עד דאינון נפקין מהחורף לקיץ. אמר הקב"ה: אית ביומא למיזל ולמיתי, אבל עצרת של חג על ידי שהן יוצאין מהקיץ לחורף ואבק דרכים קשה וידות דרכים קשות, לפיכך אינה רחוקה חמישים יום. אמר הקדוש ברוך הוא: לית ביומיא למיזל ולמיתי, אלא עד דאינון הכא נעבד כלן חד יום טב ונחדי. (שיר השירים רבה ז', ב')

# קליטת כל מועדי תשרי

## ענינו של ראש השנה

כבר ביארנו בהקונטרסים הקודמים שכל מועדי תשרי הם המשך אחד, מתחיל בההכנה בחודש אלול ומשם לר"ה ויוכ"פ, ועד לחג הסוכות ושמחת תורה.

ותוכן הדברים: "מצות היום" של ראש השנה הוא תקיעת שופר, שועל הענין של "תמליכוני עליכם (ר"ה טז, א.)", להמליך הקב"ה עלינו בתור מלך. ופועלים זה ע"י התמסרות גמורה להקב"ה למעלה מטעם ודעת, שזה מגלה ההתקשרות העצמית שלנו אל הקב"ה, שהיא הקשר העצמי להקב"ה, ה"פינטעלע איד" שלמעלה מכל ענין של טעם. אמיתית ענינה של תקיעת שופר, הוא "גזירת הכתוב( רמב"ם הלכות תשובה פ"ג ה"ד.", דבר שהוא למעלה מטעם.

## יום הכיפורים

ענין זה נמשך ביוכ"פ, "אחת בשנה(אחרי טז, לד.) ", שאז העבודה היא לעורר הקשר העצמי שלנו אל הקב"ה, שהיא מיוחדת עם הקב"ה "אחת". מכח קשר זה זה בא ענין הכפרה וענין התשובה, כי מעוררים אהבת הקב"ה אלינו במדריגה שמופלא מטעם ודעת לשכן מוחל על החטאים.

עבודת יו"כ היא מיוחד בעולם שנה ונפש: יוהכ"פ היא "אחת בשנה", והעבודה נעשית ע"י כהן גדול, שהי' מובדל "קדש קדשים (דברי הימים א כג, יג.) ", והי' נכנס לקדש הקדשים, המקום המקודש בעולם. וכן בעבודת ה' של כל אחד ביום הכיפורים, העבודה היא לעורר הנקודה הפנימית של הנשמה ה"פינטעלע איד", שהיא מקושר ומיוחד עם הקב"ה.

ביום הכיפורים אסורים באכילה ושתי' והנאת הגוף, ולובשים לבנים כי דומין למלאכים, כי עומדים במצב מרומם ונעלה, מקושרים אל הקב"ה ומופשט מהעולם.

## חג הסוכות

אמנם בחג הסוכות בא קשר זה אל הגילוי, אל עולם המעשה בחיי היום יום, בכל פעולותיו והנהגותיו, "שיהא אדם אוכל ושותה וישן ודר בסוכה", שההתקשרות אל הקב"ה אינו נשאר בענינים רוחניים כמו ביום הכיפורים, אלא חודר כל פעולותיו וכל הנהגותיו עד ל"בכל דרכיך דעהו" – "באכילתו ובשתייתו ושאר עניניו. וזהו ענין "בסוכות תשבו", להמשיך ענין הסוכה בהתיישבות. ובזה מפרשים לשון הפסוק "בכסה – ליום חגינו", שכל עניני ר"ה ויוהכ"פ הם בכסה, ומתגלים ביום חגינו בסוכות (סידור עם דא"ח).

## ענינו של סוכות

הקשר הזה צריך להיות ניכר בכל חיי האדם, שמתקשר אל הקב"ה בכל מה שהוא עושה. וזהו ענין נטילת ד' מינים, שאופן הנענוע הוא באופן שצריך להוליך ולהביא באופן שיגע אל הלב, ש"לבא פליג לכל שייפין", שיחדור אל כל פנימיות האדם.

## שמיני עצרת

אח"כ בא שמיני עצרת, שהוא הסיום של כל מועדי תשרי, וענינו הוא לקלוט קשר זה בכדי שישאר תמיד על כל השנה. ובזה מפרשים עצרת מלשון קליטה, שזה יוקלט בפנימיות האדם.

ובזה מפרשים גם כן הלשון "שמיני", מלשון שומן, שהוא ה"עסענץ[[1]](#footnote-2)", שבו נקלטים יחד כל עניני תשרי.

ביום שמיני עצרת מפטירין "ביום השמיני שלח את העם .. שמחים וטובי לב". והענין בזה, כי משמיני עצרת נמשך נתינת כח על עבודת כל השנה כולה, שיהי' חדור עם הנקודה הפנימית של חודש תשרי, ושזה יפעול שגם בהיות כל אחד במקומו, ישאר בו החיות של חודש תשרי. (ד"ה ביום השמיני שלח תקס"ג, תרע"ח, תשמ"א).

# יום שמחת תורה

## שמיני עצרת בא מיד אחרי סוכות

הובא לעיל מהמדרש שעצרת של חג ראוי' הי' להיות חמישים יום אחרי סוכות, ומביא משל לבאר למה זה בא מיד.

וביאור הענין: סוכות בא כהמשך מענינו של יום כיפור, שענינו הוא עבודת התשובה. עבודת התשובה אינו בא על ידי אריכות הזמן, ואינה עבודה מסודרת מדרגא אל דרגא, אלא קיפוץ ועלי' מיד, דילוג, "בשעתא חדא וברגעא חדא[[2]](#footnote-3)", ולכן אין צורך להמתין זמן מה עד שיהי' עצרת, אלא יכול להיות מיד.

זהו גם מה ששמחת תורה קשור עם הלוחות השניות שניתנו ביום הכיפורים. במתן תורה היו בני ישראל צדיקים, ולכן בא מתן תורה אחרי הכנה של מ"ט יום. אמנם שמחת תורה באה מיד אחרי סוכות, כיון שבאו במחילת הקב"ה, שנעשית מיד.

## קשה עלי פרידתכם

הובא לעיל המשל ממלך שהיו לו בנות הרבה.. וביקש לעשות עוד יום. וצריך ביאור, מה נתוסף להמלך על ידי זה שנשארה בתו אצלו בארמונו עו יום? אלא על כרחך צריך לומר, שמשהו מתחדש על ידי שהיית יום זה.

והענין בזה, כמדובר לעיל, תכליתה של שמחת תורה הוא לפעול ולקשר עבודת חודש תשרי עם כל השנה. ולכן, אכן, תכליתה של יום זה הוא לפעול שגם כאשר נוסעים, ונכנסים לימי השנה, נשאר מיוחד עם הקב"ה, ונפעול בעולם שיהי' מקום להשראת השכינה. וזהו דיוק הלשון "קשה עלי פרידתכם" ולא "פרידתינו", כיון שמלא כל הארץ כבודו, ולכל אחד מישראל יש קשר עצמי להקב"ה, הרי הקב"ה אינו נפרד ממנו ח"ו. אך יכול להיות שאנחנו נפרד עצמנו ממנו, שקשר זה יכוסה. וזוהי פעולת שמחת תורה, ליתן כח להשאר מאוחד עם הקב"ה בכל השנה.

הלשון במדרש הנ"ל הוא "בנות נשואות למקום קרוב ובנות נשואות למקום רחוק". והענין בזה, ע"פ המבואר בחסידות שהעבודת ה' בזמן החורף קשה יותר מהעבודה שבזמן הקיץ. כי כל הענינים שלמטה משתלשלים מענינים למעלה. ועל דרך זה בעניני קיץ וחורף, שבקיץ השמש הוא בתקפו, כי ה"שמש ה'" מאיר בתוקף יותר, ולכן העבודה היא קלה יותר, משא"כ בזמן החורף שהעבודה היא קשה יותר. ושמחת תורה נותן הכח להמשיל העבודה אל ימות החורף.

# אופן השמחה

## סיום קריאת תורה שבכתב

פשטות השמחה של שמחת תורה היא סיום קריאת כל התורה מידי שבת בשבתו. בקריאת התורה, גם עם הארץ שאינו מבין מה שקורא מקיים מצוה, כי עיקרו של מצות לימוד תורה שבכתב הוא בקריאת האותיות, דלא כמצות לימוד תורה שבכל פה שהוא רק כאשר מבין. בתורה שבכתב גופא, ישנם "טעמים, נקודות, תגין, אותיות", טעמים הם הכי נעלים ורוחניים, עד להאותיות, והשמחה היא על קריאת האותיות דוקא.

## שמחה על ידי ריקוד ברגלים ובס"ת כרוכה דוקא

"מנהג ישראל תורה היא" שאופן השמחה בשמחת תורה היא על ידי רקידה בספר תורה כשהיא כרוכה דוקא, ורוקדים סביב לשלחן הקריאה. וענין זה צריך ביאור, שהלא התורה "היא חכמתכם ובינתכם לעיני העמים", והי' תריך להיות השמחה על ידי לימוד עיוני, ומהו הטעם שעיקר השמחה הוא .ועל ידי ריקוד ברגלים?

והענין יובן על פי המבואר לעיל, שתוכנו של שמחת תורה היא קליטת כל עניני תשרי, וענינו של ר"ה ויוכ"פ הוא לעורר הקשר העצמי של הנשמה לה', ולהביא זה אל הפועל בכל פרטי חייו, שזה מתבטא בחג הסוכות במצות סוכה וד' מינים. אמנם התכלית הוא שקשר זה יומשך על כל השנה, וזהו על ידי לימוד התורה, שהיא חכמתו ורצונו של הקב"ה.

## מורשה קהילת יעקב

התורה היא הירושה והנחלה של אחד אחד מישראל, שיש לו שייכות עצמית לתורה, גם אם הוא בין תינוק בן יומו כיון שהתורה היא נחלתו, כמ"ש "תורה צוה לנו משה מורשה קהילת יעקב", שהיא ירושה לכל אחד ואחד, והיא התקשרותו לה' שהיא קשר למעלה מטעם ודעת ומעלה זה הוא כל ענין החגיגה של שמחת תורה.

מהותו של התורה היא ה"נותן התורה", שהקב"ה הכתיב עצמו בתורתו "אנא נפשי כתבית יהבית" שנתן עצמותו בתורה,ותכליתה של העסק בתורה הוא ההתקשרות עם נותן התורה, כפי- שאמרו חז"ל "על מה אבדה הארץ.. על שום שלא ברכו בתורה תחלה". ושמחה אמיתית בא מההתקשרות הזו עם נותן התורה. ולכן רואים שהרבה אנשים מגיעים ומתעוררים בשמחת תורה יותר מימות כל השנה, כי אז מתעורר נקודת הנשמה לידי גילוי.

*מיוסד על: לקוטי תורה מאמרי שמיני עצרת שמחת תורה. מאמרי שמחת תורה תרע"ח, תרע"ט, מאמרי שמחת תורה שנלקטו בספר המאמרים – מלוקט. מחמת קוצר הזמן, לא יכלנו לערוך הדברים כאוי ואתכם הסליחה.*



1. . [↑](#footnote-ref-2)
2. [↑](#footnote-ref-3)